Document ID: 31990R3779

Κανονισμός (ΕΟΚ) αριθ. 3779/90 Της επιτροπής
της 19ης Δεκεμβρίου 1990
για τα μεταβατικά μέτρα που εφαρμόζονται μετά την ενοποίηση της Γερμανίας στον τομέα των αυγών και του κρέατος των πουλερικών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3577/90 του Συμβουλίου της 4ης Δεκεμβρίου 1990 σχετικά με τα μεταβατικά μέτρα και τις αναγκαίες προσαρμογές μετά την ενσωμάτωση του εδάφους της πρώην Λαϊκής Δημοκρατίας της Γερμανίας στην Κοινότητα στον τομέα της γεωργίας [1], και ιδίως το άρθρο 3,
τον κανονισμό (ΕΟΚ) αριθ. 2771/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των αυγών [2], όπως τροποποιήθηκε τελευταία από τον κανονισμό (ΕΟΚ) αριθ. 1235/89 [3], και ιδίως το άρθρο 9 παράγραφος 3,
τον κανονισμό (ΕΟΚ) αριθ. 2777/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα του κρέατος πουλερικών [4], όπως τροποποιήθηκε τελευταία από τον κανονισμό (ΕΟΚ) αριθ. 1235/89, και ιδίως το άρθρο 9 παράγραφος 3,
τον κανονισμό (ΕΟΚ) αριθ. 2774/75 του Συμβουλίου της 29ης Οκτωβρίου 1975 για τον καθορισμό, στον τομέα των αυγών, των γενικών κανόνων σχετικά με τη χορήγηση των επιστροφών κατά την εξαγωγή και των κριτηρίων καθορισμού του ποσού τους [5], και ιδίως το άρθρο 7 παράγραφος 2,
τον κανονισμό (ΕΟΚ) αριθ. 2779/75 του Συμβουλίου της 29ης Οκτωβρίου 1975 για τον καθορισμό, στον τομέα του κρέατος πουλερικών, των γενικών κανόνων σχετικά με τη χορήγηση των επιστροφών κατά την εξαγωγή και των κριτηρίων καθορισμού του ποσού τους [6], και ιδίως το άρθρο 7 παράγραφος 2,
Εκτιμώντας:
ότι ο κανονισμός (ΕΟΚ) αριθ. 3577/90 προβλέπει, μεταξύ άλλων, ότι μπορεί να αποφασισθεί να ληφθούν μέτρα που περιλαμβάνουν συμπληρώσεις στα μέτρα που αποτελούν αντικείμενο του εν λόγω κανονισμού για να εξασφαλισθεί η αρμονική ολοκλήρωση του εδάφους της πρώην Λαϊκής Δημοκρατίας της Γερμανίας στην κοινή γεωργική πολιτική ·
ότι, δεδομένων των δυσκολιών προσαρμογής στις συνθήκες της κοινοτικής αγοράς της παραγωγής κρέατος πουλερικών της πρώην Λαϊκής Δημοκρατίας της Γερμανίας, πρέπει να μην υπάγονται στον κανονισμό (ΕΟΚ) αριθ. 2967/76 του Συμβουλίου της 23ης Νοεμβρίου 1976 περί καθορισμού κοινών κανόνων για την περιεκτικότητα σε νερό των κατεψυγμένων ή υπερκατεψυγμένων αλεκτόρων, ορνίθων και ορνιθίων [7], όπως τροποποιήθηκε τελευταία από τον κανο νισμό (ΕΟΚ) αριθ. 3204/83 [8], μεταβατικά οι κατεψυγμένοι και υπερκατεψυγμένοι πετεινοί, κότες και, κοτόπουλα, που παράγονται και διατίθενται στο εμπόριο στο έδαφος της πρώην Λαϊκής Δημοκρατίας της Γερμανίας.
ότι στον κανονισμό (ΕΟΚ) αριθ. 2772/90 της Επιτροπής της 27ης Σεπτεμβρίου 1990 περί προσωρινών μέτρων που εφαρμόζονται στον τομέα των αυγών και του κρέατος πουλερικών μετά την ενοποίηση της Γερμανίας [9] η Επιτροπή είχε αποφασίσει, κατά την έννοια αυτή, προσωρινά, για την περίοδο από την ενοποίηση έως τις 31 Δεκεμβρίου 1990 · ότι πρέπει να συνεχιστεί το καθεστώς αυτό πέραν της ημερομηνίας αυτής, δεδομένου ότι τα ανωτέρω στοιχεία εξακολουθούν πάντοτε να ισχύουν.
ότι ο κανονισμός (ΕΟΚ) αριθ. 109/80 της Επιτροπής της 18ης Ιανουαρίου 1980 περί εφαρμογής του χαμηλότερου συντελεστή επιστροφής κατά την εξαγωγή ορισμένων προϊόντων των τομέων των αυγών και του κρέατος πουλερικών [10], όπως τροποποιήθηκε τελευταία από τον κανονισμό (ΕΟΚ) αριθ. 1737/90 [11], θεωρεί την πρώην Λαϊκή Δημοκρατία της Γερμανίας μεταξύ των τρίτων χωρών· ότι είναι αναγκαίο να τροποποιηθεί ο εν λόγω κανονισμός προκειμένου να διαγραφεί η ένδειξη της πρώην Λαϊκής Δημοκρατίας της Γερμανίας.
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Κρέατος Πουλερικών και Αυγών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Επιτρέπεται στη Γερμανία, στο έδαφος της πρώην Λαϊκής Δημοκρατίας της Γερμανίας, να παράγονται και να διατίθενται στο εμπόριο πετεινοί, κότες και κοτόπουλα κατεψυγμένα και υπερκατεψυγμένα των οποίων η περιεκτικότητα σε νερό εξωγενούς προελεύσεως που απορροφήθηκε κατά τη διάρκεια της παρασκευής υπερβαίνει τις ποσότητες που αναφέρονται στο άρθρο 1 του κανονισμού (ΕΟΚ) αριθ. 2967/76.
Άρθρο 2
Στο άρθρο 1 του κανονισμού (ΕΟΚ) αριθ. 109/80, το τμήμα της φράσης "και της Λαϊκής Δημοκρατίας της Γερμανίας" διαγράφεται.
Άρθρο 3
Ο παρών κανονισμός αρχίζει να ισχύει 1η Ιανουαρίου 1991.
Το άρθρο 1 εφαρμόζεται από την 1η Ιανουαρίου 1991 έως τις 31 Δεκεμβρίου 1992.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Δεκεμβρίου 1990.

Labels: 3
18
17
6